alexandrainst/scandi-wiki huggingface dataset:
Valderhaugstranda

Valderhaugstrand er administrasjonssenter i Giske kommune i Møre og Romsdal, på sør-austsida av Valderøya nordvest for Ålesund. Her ligg Giske rådhus, barne- og ungdomsskular og Valderøy kyrkje. På kjøpsenteret Øysenteret er det fleire butikkar, apotek og redaksjonen til lokalavisa Øy-Blikk. Snøggbåtsambandet Hareid-Valderøy-Ålesund blir trafikkert av MS «Tideekspress» og går fleire gongar dagleg frå ferjekaia på Valderhaugstranda. I nærleiken ligg også den gamle handelsstaden Løeg-garden.

Valderøy fekk ferjefritt fastlandssamband med Ålesund frå 1987. Valderhaugstranda grenser mot grendelaga Valderhaug i nord og Skjong i sør-vest.

Sjå òg 
 Tettstader i Møre og Romsdal

Tettstader i Møre og Romsdal
Geografi i Giske
Kommunesenter i Møre og Romsdal
Vindhyafjella

Vindhyafjella er ei fjellkjede som ligg sentralt i India  og deler det indiske subkontinentet mellom Indus-Gangessletta i nord og Deccan i sør. Fjella strekkjer seg 1 086 km frå Gujarat i vest, gjennom Madhya Pradesh til Uttar Pradesh midt i landet. Fjella har ei høgd på mellom 450 og 1 100 meter, og er opphav til fleire bielver til Ganga-Jamuna. Dei er danna av horisontal sandstein, og har derfor gjerne flate, platåaktige toppar. 

Vindhya er ei broten og svært gammal fjellkjede. Ho dannar den sørlege enden av Malwaplatået, eit område som er høgare enn Gangessletta i nord og der ein finn byar som Indore, Bhopal og Mandu. Fjella deler seg i to til Kaimur-fjella som går inn i vestlege Bihar, og ei sørlegare kjede som går saman med Satpurafjella i Maikala-kjeda. 

I vest, der Vindhyafjella  møter Aravallifjella, ligg Ranthambore nasjonalpark. Han husar ein tigerpopulasjon og andre dyr som leopard, villsvin, nilgai, sambar, rhesusape, hulmanlangur og leppebjørn.
Saman med  Aravalli stenger Vindhya for vind og nedbør frå sør, og området nord og vest for dei er svært tørt.
Fjella gjev likevel opphav til fleire elvar, som Narmadaelva i sør og fleire bielvar til Ganges og Jamuna, som Kali Sindh, Parbati, Betwa, Chambal, Ken, Son og Tamsa/Tons.

Vindhyafjella blei omtalte som «Vindius» av den greske oldtidsgeografen Ptolemaios.

Sjå og
Vindhya Pradesh

Kjelder

Fjellkjeder i India
Gujarat
Madhya Pradesh
Uttar Pradesh
Krakking

Krakking (engelsk cracking) er ein kjemisk prosess som vert gjort med restane etter raffinering av råolje. Det omfattar alle petrokjemiske prosessar der føremålet er å omforma store molekyl til mindre molekyl. Dette skjer ved termisk krakking, katalytisk krakking eller katalytisk hydrokrakking.

Tung olje med store molekyl blir varma opp, i nokre tilfelle under høgt trykk. Dette fører til at molekyla kolliderer hardare og oftare med kvarandre enn ved normale tilhøve. På denne måten riv dei kvarandre i mindre delar, og det blir danna nye molekyl med kortare molekylkjedar.

Ved termisk krakking spaltar ein store organiske molekyl til mindre gjennom oppvarming, og dobbelt- og trippelbindingar blir slik brote at sambanda blir metta. Det er vanleg å halde temperaturen ~800 o. Trykket skal òg vera høgt.

Krakking produserer meir av dei lette oljefraksjonane, som nafta og bensin. Prosessen etterlèt òg kol i fast form, såkalla petroleumskoks, som blir brukt til produksjon av industrielle anodear, eller som brennstoff i industrien. Produkta er oftast særs svovelhaldige, og inneheld òg ofte andre miljøgiftar.

Kjelder
Denne artikkelen bygger på «Krakking» frå ,  den 10. juli 2013.

Bakgrunnsstoff
 Information on cracking in oil refining
 Hydrocarbon Cracking – A Quick Summary for High School Students 

Petrokjemi
Kjemiske prosessar
Kjemisk prosess

Ein kjemisk prosess er ein metode for, eller eit middel til å endre éin eller fleire kjemikaliar eller kjemiske blandingar. Ein slik prosess kan verte skapt av nokon, eller han kan oppstå naturleg.

Omgrepet vert ofte brukt for å skildre handsaming og produksjon av kjemiske stoff i ein industriell samanheng, som til dømes oljeraffineri eller vassreinsingsanlegg.

Ein kjemisk prosess kan innehalde eitt eller fleire steg, og det kan, men må ikkje, involvera kjemiske reaksjonar.

Kjemiske prosessar
Kjemi
Industriprosessar
Andregradslikning

Andregradslikninga er eit polynomisk uttrykk av andre grad, med éin variabel. Andregradslikningar kan skrivast på forma 

 

Likninga har tre koeffisientar (a, b og c), og ein ukjend (x). Alle ledda kan vera både reelle eller komplekse tal. Likninga har som regel to løysingar, eller røter.

Venstre side i likninga er polynomfunksjonen , og denne funksjonen kan framstillast grafisk som ein parabel. Røtene i andregradslikninga er det same som nullpunkta til grafen, altso dei verdiane av x som gjev f(x) = 0. 

Ein kan nytta den sokalla ABC-formelen for å finna røtene i andregradslikninga:

Kjelder 
Denne artikkelen bygger på «Andregradslikning» frå ,  den 10. juli 2013.  
 

Matematikk
Algebra
Likningar
Polynom
Antonin Artaud

Antonin Artaud () var ein fransk dramatikar, poet, skodespelar og teaterregissør. 

Mor til Artaud sette til verda ni barn, men berre Antonin og ei syster voks opp. Då han var fire år gammal, hadde Artaud eit alvorleg tilfelle av hjernehinnebetennelse, som gav han eit nervøst og irritabelt temperament som varte gjennom heile ungdomstida. Han leid også av nevralgi, stamming og alvorlege anfall av klinisk depresjon, som blei behandla med opium. Dette gjorde han avhenging av narkotiske stoff livet ut.

Foreldra sørgde for ei lang rekkje sanatoriumsopphald for den temperamentsfulle sonen. Desse blei både langvarige og kostbare. Opphalda varte i fem år, med ein pause på to månader i juni og juli 1916 då Artaud var innkalla til verneplikt i den franske hæren under fyrste verdskrigen. Han skal ha blitt dimittert fordi han var søvngjengar. I mars 1920 flytta Artaud til Paris for å begynna på ein karriere som forfattar, og  oppdaga at han hadde eit talent for avant-garde-teater. 

I ein alder av 27 år sendte han fleire dikt til tidsskriftet La Nouvelle Revue Française, men blei avvist. Det mest kjente verket hans, Le Théâtre et son double, kom i 1938. I januar 1948 blei Artaud diagnostisert med tarmkreft. Han døydde kort tid etterpå, den 4. mars 1948, åleine på ein psykiatrisk klinikk, sitjande på senga si, mens han heldt den venstre skoen sin i handa. Det var mistanke om at han døydde av ein overdose av stoffet kloralhydrat.

Kjelder 

Denne artikkelen bygger på «Antonin Artaud» frå ,  den 11. juli 2013.

Bakgrunnsstoff 
To Have Done with the Judgement of God 
Works by Antonin Artaud (offentleg domene i Canada)
Side dedikert til A. Artaud 
Antonin Artaud Profil på Find-A-Grave
 Ei anakronistisk filmforteljing om Artauds liv.

Franske skodespelarar
Franske regissørar
Folk frå Marseille
MS «Tideekspress»

MS «Tideekspress», er ein snøggbåt som blei bygd ved Oma Baatbyggeri A/S på Stord i 2008, og er bygg nr 525. Båten er bygd i aluminium og har ei lengd på 33 meter og er 11 meter brei, passasjerkapasiteten er på 296 passasjerar. Systerskipet er MS «Tideadmiral». MS «Tideekspress» går ruta Hareid-Valderøy-Ålesund og er per 2012 eigd av Norled.

Teknisk informasjon 
Motor: 4 x MAN12V D2842 LE410 
Lengd: 32,75m
Breidd: 10,6m
Fart: 33 knop
Passasjerar 296.
Byggjeår: 2008.

Samferdsle i Møre og Romsdal
Skip frå 2008
Raffinering

Raffinering eller foredling er å konvertera, reinsa, avla fram eller danna noko nytt av eitt eller fleire gamle objekt/ stoff. Raffinering er å omforma råvarer til ferdige produkt. Raffinering er ein kjemisk-teknisk reinseprosess.

Ein kan til dømes raffinera sukker, metall og råolje. For industriell raffinering nyttar ein eit raffineri, som er ei verksemd der petroleum blir destillert til ulike fraksjonar av olje og gass.

Sjå også
 Oljeraffineri

Prosessindustri
Kjemisk industri
Petroleumskoks

Petroleumskoks eller petrolkoks er ein karbonhaldig fast masse som blir utvunne som eit biprodukt (avfallsprodukt) frå olje; frå koksanlegg hjå oljeraffineri eller andre krakkeprosessar. Petroleumskoks vert importert frå USA og vert nytta i produksjon av silisiumkarbid ved føretak i Lillesand og Orkanger.

Petroleumskoks inneheld ofte uønskte ureinheiter som svovel, og brenning av dette stoffet gjev utslepp som bidreg m.a. til sur nedbør som igjen kan gje fisketomme innsjøar.

Anna koks er tradisjonelt vorte utvunne frå kol.

Bakgrunnsstoff

Kjelder
Denne artikkelen bygger på «Petroleumskoks» frå ,  den 10. juli 2013.  
 

Petroleum
MS «Tideadmiral»

MS «Tideadmiral» er ein katamaran, bygd i 2010 for Tide Sjø (seinare Norled). Systerskipet er MS «Tideekspress». Skipet går i rutene mellom Bergen og Sogndal, og Bergen og Selje.

Tidlegare gjekk Tideadmiral i Flaggruten mellom Bergen og Stavanger.

MS «Tideadmiral» blei bygd ved Oma Båtbyggeri A/S på Stord og er bygg nr 529. Båten er bygd i aluminium og har ei lengd på 33 meter og er 11 meter brei. Passasjerkapasiteten er på 285 passasjerar.

Teknisk informasjon
Byggjeår: 2010
Kallesignal: LFJJ
Bygd av: Oma Båtbyggeri AS, Stord (byggjenummer 529)
Brutto RT: 416
Netto RT: 142
Dødvekttonn: 50
Lengd: 32,5 meter
Breidd: 11 meter
Fart: 38 Knop
Passasjerkapasitet: 285
Motor: 4 x MAN D2842 LE410 EDC

Historie
 2010:	1. mars: Levert som «Tideadmiral» for Tide Sjø AS (Tide ASA), Bergen 
 2010:	Fekk påmontert teleskoplandgang i akterenda. 
 2012:	Vart noko ombygd ved Oma Slipp. Denne ombygginga omfatta påmontering av nye landgangar bak, ny landgang i baugen og montering av baugfenderar. 
 2012:	Reiarlaget endra namn til Norled

Kjelder
 www.skipet.no / Per Alsaker
www.norled.no (Reiarlaget)
Oma.no (Verftet)

Bakgrunnsstoff
 Video av «Tideadmiral» på Vågen i Bergen.

Skip frå 2010
Noregs miljø- og biovitskaplege universitet

Noregs miljø- og biovitskaplege universitet er eit resultat av ei samanslåing av Noregs veterinærhøgskole og Universitetet for miljø- og biovitskap. Samanslåinga vart vedteken av kongen i statsråd 21. juni 2013, og gjaldt frå 1. januar 2014. Dei fyrste fire åra vil universitetet ha to campusar: ein på Ås og ein på Adamstua i Oslo. Frå 2019 av vil alt verta samla på Ås.

Første rektor ved det nye universitetet var Mari Sundli Tveit. I 2019 blei Sjur Baardsen ny rektor.

NMBU er inndelt i tre fakultet som omfattar 13 institutt:

 Fakultet for veterinærmedisin og biovinskap
 Institutt for basalfag og akvamedisin
 Institutt for kjemi, bioteknologi og matvitskap
 Institutt for husdyr- og akvakulturvitskap
 Institutt for produksjonsdyrmedisin
 Institutt for sports- og familiedyrmedisin
 Institutt for mattryggleik og infeksjonsbiologi
 Institutt for plantevitskap
 Fakultet for miljøvitskap og teknologi
 Institutt for matematiske realfag og teknologi
 Institutt for miljøvitskap
 Institutt for naturforvaltning
 Fakultet for samfunnsvitskap
 Handelshøgskulen
 Institutt for landskapsplanlegging
 Institutt for internasjonale miljø- og utviklingsstudium (Noragric)

Referansar 

Universitet i Noreg
Skipingar i 2014
 
Utdanning i Viken
Judah Gavra

Judah Gavra () er ein israelsk songar, dansar, skodespelar og modell.

Eurovision

Kdam Eurovision 2013
Gavra deltok som både artist og låtskrivar i Kdam Eurovision 2013, den israelske uttakinga til Eurovision Song Contest 2013 i Malmö i Sverige. Songen, som vart presentert med titlane «Hayom» og «We're Beautiful», skreiv han saman med Tomer Hadidi. Bidraget vart framført på hebraisk og engelsk og starta i den fyrste semifinalen, der det gjekk vidare til andresjansen. Bidraget vann andresjansen og gjekk vidare til finalen. I finalen enda bidraget på fjerdeplass, og Gavra fekk ikkje representere Israel.

Kjelder

Denne artikkelen bygger på «Israel in the Eurovision Song Contest 2013» frå ,  den 10. juli 2013.

Fotnotar

Israelske songarar
Israelske dansarar
Israelske skodespelarar
Israelske modellar
Kdam Eurovision 2013-deltakarar
Kdam Eurovision 2013-låtskrivarar
Konrad Sundlo

Konrad Sundlo (), var ein norsk offiser og politikar i Nasjonal Samling før og under andre verdskrigen. Han vart dømd til livsvarig fengsel i landssvikoppgjeret etter krigen.

Bakgrunn 
Korad Sundlo var utdanna offiser og vart uteksaminert frå Krigsskulen i 1902. Han gjekk inn i Nasjonal Samling allereie i 1933 og vart same år utnemnd til regimentssjef for Infanteriregiment nr 15.

Før andre verdskrig

Andre verdskrig 
Under den tyske invasjonen av Narvik den 9. april 1940 var Konrad Sundlo oberst og øvstkommanderande for dei norske styrkane i Narvik. Sundlo kommuniserte til sin divisjonssjef, general Carl Gustav Fleischer, at det ikkje var verd å gjere motstand, og overgav byen utan kamp. Fleischer prøvde å få Sundlo til å organisere forsvaret av byen, og då han nekta fekk ein underordna offiser ansvaret for forsvaret og for å arrestere Sundlo.

Då Vidkun Quisling vitja Adolf Hitler i Berlin hausten 1939 hadde han vist fram eit brev frå partifellen Sundlo og forsikra at ein tysk operasjon i Narvik kom til å verte løyst på fredeleg vis.

Etter slaget om Narvik 9. april 1940 vart Sundlo stempla som forrædar av general Carl Gustav Fleischer. Under rettsoppgjeret vart han frikjend for forræderi, dømd for ei rekkje andre tilhøve under okkupasjonstida. Nokre av dommarane meinte at han burde ileggjast dødsstraff. Domen vart likevel livsvarig fengsel.

Under den tyske okkupasjonen var Sundlo først Rikshirdsjef frå august 1940 og ut 1941. Deretter var han nazistisk fylkesmann i Oslo i åtte månader, deretter i Akershus i 1943 og 1944, og til slutt i Sogn og Fjordane fram til frigjeringa.

Rettoppgjøret 

Sundlo vart i landssvikoppgjeret dømd til livsvarig fengsel i ein dom der 3 av 8 dommarar ynskte dødsstraff. Han vart lauslate etter nådegiving i 1952. I skjerpande retning la retten vekt på Sundlo sitt arbeid for å verve frivillige til Den Norske Legionen i Waffen-SS, og at han hadde gått inn for å tvangsmobilisere norske ungdomar til militær teneste for Tyskland.

Sundlo skreiv eit bokmanus etter krigen, kalla «Narvik – byen med kanonen». Dette manuset har ikkje vorte publisert i bokform.

Kjelder 
 Norsk Biografisk Leksikon: Konrad Sundlo,  Store norske leksikon
 Konrad Sundlo, Lokalhistoriewiki  
 Konrad Sundlo, NorgesLexi 
 

Denne artikkelen bygger på «Konrad Sundlo» frå ,  den 10. juli 2013.  
 

Fylkesmenn i Sogn og Fjordane
NS-politikarar
Folk frå Kristiansand
Collegno

Collegno er ein kommune i provinsen Torino i regionen Piemonte i Italia. Kommunen har i kring 50 000 ibuarar og eit flatemål på 18 km². Han ligg på ei elveslette 302 meter over havet, ni kilometer vest for provinshovudstaden Torino. Elva Dora Riparia renn gjennom kommunen.

Kjelder
Denne artikkelen bygger på «Collegno» frå ,  den 10. juli 2013.  
 

Byar i Italia
Byar i Piemonte
Nichelino

Nichelino er ein by og ein kommune i provinsen Torino i regionen Piemonte i Italia. Kommunen har i kring 49 000 ibuarar og eit flatemål på 20,6 km². Han ligg 229 meter over havet, åtte kilometer sørvest for provinshovudstaden Torino.

Byen Nichelino voks fram då det kom jarnbane midt på 1800-talet. Han opplevde ein kolossal folketilvekst på 1960-talet, då ibuartalet voks frå om lag 15 000 i 1961 til om lag 45 000 i 1971. Dei fleste innflyttarane kom frå Sør-Italia.

Stupinigi-slottet, eit jaktslott bygt for fyrsteslekta Savoia, er frå 1700-talet og medteke på UNESCO si verdsarvliste.

Kjelder
Denne artikkelen bygger på «Nichelino» frå ,  den 10. juli 2013.  
 

Byar i Italia
Byar i Piemonte
Hans Seip

Hans Kristian Seip () var ein norsk politikar som representerte Venstre og Avholdspartiet. Han var opphavleg frå Røyken, men flytta til Bergen i 1915.

Hans Kristian Seip tok eksamen ved Kristiania tekniske skule i 1900 og studerte i Sveits 1902-1903. Han jobba for Statens vegstell frå 1900 til 1915, vart tilsett som avdelingsingeniør i Bergen i 1915 og tok til i stillinga som vegsjef i Bergen i 1921.

Seip var ordførar i Bergen for Avholdspartiet mellom 1923 og 1924, og mellom 1925 og 1930 var han vararepresentant til Stortinget for Venstre. I 1929 vart han tilsett som fylkesmann i Sogn og Fjordane, ei stilling han hadde til han vart avsett av den tyske okkupasjonsmakta i 1941. Seip var òg stortingsrepresentant frå 1934 til han døydde i 1945.

Det står ein minnestein på grava til Hans Seip i Fjærland. Denne vart reist og avduka søndag, 19. juni 1949.

Kjelder 
Sogn og Fjordane fylkeskommune/Fylkesarkivet: Minnestein over fylkesmann Hans Seip 
NRK Sogn og Fjordane Fylkesleksikon, Hans Seip

Denne artikkelen bygger på «Hans Seip» frå ,  den 10. juli 2013.  

Stortingsrepresentantar frå Venstre
Stortingsrepresentantar for Sogn og Fjordane
Stortingsrepresentantar 1934-1936
Stortingsrepresentantar 1937-1945
Ordførarar i Bergen
Fylkesmenn i Sogn og Fjordane
Folk frå Røyken
Settimo Torinese

Settimo Torinese er ein by og ein kommune i provinsen Torino i regionen Piemonte i Italia. Kommunen har i kring 48 000 ibuarar og eit flatemål på 32,4 km². Han ligg 229 meter over havet.

Kommunen har namnet sitt frå det italienske ordet for 'sjuande', då Settimo ligg sju romerske mil frå provins-hovudstaden Torino. I kommunen er det ei mengd bustadshus bygt av Fiat-konsernet, for å hyse fabrikkarbeidarar. 

Settimo-tårnet er restane av eit mellomalder-slott som vart mesta øydelagt på 1500-talet.

Kjelder
Denne artikkelen bygger på «Settimo Torinese» frå ,  den 10. juli 2013.  
 

Byar i Italia
Byar i Piemonte
Grugliasco

Grugliasco er ein by og ein kommune i provinsen Torino i regionen Piemonte i Italia. Kommunen har i kring 38 000 ibuarar og eit flatemål på 13,1 km². Han ligg 293 meter over havet, ni kilometer vest for provinshovudstaden Torino.

Kjelder
Denne artikkelen bygger på «Grugliasco» frå ,  den 10. juli 2013.  
 

Byar i Italia
Byar i Piemonte
Venaria Reale

Venaria er ein by og ein kommune i provinsen Torino i regionen Piemonte i Italia. Kommunen har om lag 35 000 ibuarar og eit flatemål på 20,3 km². Han ligg 262 meter over havet, åtte kilometer nordvest for provinshovudstaden Torino.

Det 300 år gamle Venaria-slottet ligg i kommunen.

Kjelder
Denne artikkelen bygger på «Venaria Reale» frå ,  den 10. juli 2013.  
 

Byar i Italia
Byar i Piemonte
Gallarate

Gallarate er ein by og ein kommune i provinsen Varese i regionen Lombardia i Italia. Kommunen har i kring 52 000 ibuarar, med ei flatevidd på 21 km². Byen ligg 238 meter over havet, 19 kilometer sør for provinshovudstaden Varese.

Ibuarane i Gallarate arbeider i industrien og på den nærliggande flyplassen Milan-Malpensa.

Kjelder
Denne artikkelen bygger på «Gallarate» frå ,  den 10. juli 2013.  
 

Byar i Italia
Byar i Lombardia
Saronno

Saronno er ein by og ein kommune i provinsen Varese i regionen Lombardia i Italia. Kommunen har vel 39 000 ibuarar, med ei flatevidd på 10,8 km². Byen ligg 212 meter over havet.

Byen er kjend for sin mandelsjokolade; Amaretti di Saronno.

Kjelder
Denne artikkelen bygger på «Saronno» frå ,  den 10. juli 2013.  
 

Byar i Italia
Byar i Lombardia
Galkin Nunatak

Galkin Nunatak er ein isolert nunatak kring 5 nautiske mil nordvest for Mount Coman, som ragar over det indre isplatået nær foten av Palmer Land i Antarktis. Han vart kartlagd av US Geological Survey frå landmålingar og flyfoto tekne av U.S. Navy i 1961–67, og vart namngjeven av Advisory Committee on Antarctic Names etter William L. Galkin, ein meteorolog ved Byrd-stasjonen, sommaren 1965–66.

Kjelder

Nunatakar i Palmer Land
Gardner Nunatak

Gardner Nunatak er ein nunatak med ei høgd opp mot kring 1670 moh, 5,5 nautiske mil vest-sørvest for Tollefson Nunatak i Yee Nunataks i Palmer Land i Antarktis. Han vart kartlagd av US Geological Survey (USGS) frå landmålingar og flyfotografi tekne av U.S. Navy i 1961–68, og frå Landsatbilete teken 1973–74, og vart namngjeven i 1987 av Advisory Committee on Antarctic Names etter Robert N. Gardner, ein kartograf i USGS som deltok i landmålingar ved Cape Crozier (Ross Island), Amundsen-Scott-stasjonen og Palmer-stasjonen i 1973–74.

Kjelder

Nunatakar i Palmer Land
Gaylord Nunatak

Gaylord Nunatak er ein nunatak med ei høgd opp mot kring 1500 moh, 1,5 nautiske mil nord-nordaust for Schmutzler Nunatak søraust i enden av Grossman Nunataks i Ellsworth Land i Antarktis. Han vart kartlagd av US Geological Survey (USGS) frå landmålingar og flyfotografi tekne av U.S. Navy i 1961–68, og frå Landsatbilete, 1973–74. Han vart namngjeven av Advisory Committee on Antarctic Names i 1987 etter Chauncey L. Gaylord, ein kartograf i USGS, 1942–76, sjef for kompileringsavdelinga i Branch of Special Maps, og arbeidde i mange år med førebuinga av kart over Antarktis.

Kjelder

Nunatakar i Palmer Land
Gomez Nunatak

Gomez Nunatak er ein isolert nunatak 40 nautiske mil sørvest for Mount Vang, som ragar over det indre isplatået nær foten av Den antarktiske halvøya. Han vart kartlagd av US Geological Survey frå landmålingar og flyfoto tekne av U.S. Navy i 1961–67, og vart namngjeven av Advisory Committee on Antarctic Names etter Jose M. Gomez, ein mekanikar ved Eights-stasjonen vinteren 1965.

Kjelder

Nunatakar i Palmer Land
Gordon Nunataks

Gordon Nunataks er ei gruppe nunatakar på sørsida av Mosbybreen, nær toppen, sør i det indre av Palmer Land i Antarktis. Dei vart kartlagde av U.S. Geological Survey frå flyfoto tekne under U.S. Navy, 1966–69. I samband med at stader i nærleiken er kalla opp etter oseanografar, vart dei namngjevne i 1977 av UK Antarctic Place-Names Committee etter Arnold L. Gordon, ein amerikansk oseanograf som var geologiprofessor ved Lamont–Doherty Geological Observatory i Columbia University i New York.

Kjelder

Nunatakar i Palmer Land
Graser Nunatak

Graser Nunatak er ein nunatak som er isolert utanom Hinely Nunatak 1 nautisk mil mot søraust, 16 nautiske mil aust for Sky-Hi Nunataks i Palmer Land i Antarktis. Han vart namngjeven i 1987 av Advisory Committee on Antarctic Names etter William F. Graser, ein kartograf i US Geological Survey (USGS) som i lag med John A. Hinely dreiv satelittovervakinga til USGS ved Amundsen-Scott-stasjonen, vinteren 1976.

Kjelder

Nunatakar i Palmer Land
Grossenbacher Nunatak

Grossenbacher Nunatak er ein nunatak ved sørvestenden av Lyon Nunataks i Palmer Land i Antarktis, 2 nautiske mil sørvest for Holtet Nunatak. Han vart namngjeven av Advisory Committee on Antarctic Names etter Ernest P. Grossenbacher, ein forskar på den øvre atmosfæren ved Siple-stasjonen i 1970–71,

Kjelder

Nunatakar i Palmer Land
Guthridge Nunataks

Guthridge Nunataks er ei spreidd gruppe, spisse nunatakar og små fjell, kring 22 nautiske mil lang og 6 nautiske mil brei, halvvegs mellom Rathbone Hills og Blanchard Nunataks i Gutenko Mountains sentralt i Palmer Land i Antarktis. Dei vart kartlagde av US Geological Survey i 1974, og vart namngjeven av Advisory Committee on Antarctic Names (US-ACAN) etter Guy G. Guthridge, direktør i informasjonstenesta til polaravdelinga i National Science Foundation, sidan redaktør i US-ACAN frå 1989 (styreleiar frå 1994).

Kjelder

Nunatakar i Palmer Land
Grossman Nunataks

Grossman Nunataks er ei gruppe på kring eit dusin nunatakar i Palmer Land i Antarktis, som ligg 1300-1500 moh og strekkjer seg 18 nautiske mil nordvest–søraust mellom Lyon Nunataks og Sky-Hi Nunataks. Gruppa omfattar fjell frå Smith Nunataks og Whitmill Nunatak nordvest til Gaylord Nunatak og Neff Nunatak i søraust. Gruppa vart kartlagd av US Geological Survey (USGS) frå landmålingar og flyfotografi tekne av U.S. Navy i 1961–68, og frå Landsat-bilete, 1973–74. Han vart namngjeven av Advisory Committee on Antarctic Names i 1994 etter Charles Grossman, tidlegare i Branch of Special Maps, USGS, og spesialist på produksjon av kart over Antarktis.

Kjelder

Nunatakar i Palmer Land
Haag Nunataks

Haag Nunataks i Antarktis er ei gruppe av tre låge høgder som ligg frå nord til sør. Den dominerande, sentrale nunataken og den sørlege høgda har bergframspring, medan den mindre høgda er heilt snødekt. Fjella vart oppdaga av Ronne antarktiske forskingsekspedisjon (1947–48), leia av Finn Rønne, som namngav dei «Mount Haag» etter Joseph Haag, direktør i Todd Shipyards i New York, som arbeidde på ekspedisjonsskipet. Flyfoto tekne av U.S. Navy-skvadron VX-6 i 1966 syner at det er snakk om ei gruppe nunatakar, ikkje eit fjell og namnet vart endra av Advisory Committee on Antarctic Names.

Kjelder

Nunatakar i Palmer Land